ซีไอเอ็มบีขอคลังงดภาษีปันผล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “กลุ่มซีไอเอ็มบี” เดินหน้าเข้าจดทะเบียน 2 ตลาดหุ้น ขอคลังพิจารณาภาษีเงินปันผล 
นายสุภัค ศิวะรักษ์ กรรมการผู้จัดการใหญ่ และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า กลุ่มซีไอเอ็มบียังมีความต้องการจดทะเบียนในตลาดหุ้นไทย ซึ่งจะเป็นการจดทะเบียน 2 ตลาดหุ้น (ดูโอลิสติง) แต่ได้ขอทางการในเรื่องภาษี เนื่องจากกฎของตลาดหุ้นผู้ถือหุ้นจะถูกหักภาษีเงินปันผล 10%
นายสุภัค กล่าวว่า กลุ่มซีไอเอ็มบีไม่ได้รับประโยชน์จากภาษี แต่ผลจะตกกับผู้ถือหุ้น เพราะเท่ากับว่านักลงทุนซื้อหุ้นของกลุ่มซีไอเอ็มบี ซึ่งจดทะเบียนในตลาดหุ้นมาเลเซียจะได้รับผลตอบแทนดีกว่าซื้อหุ้นของกลุ่มที่จดทะเบียนในตลาดหุ้นไทย 
ฉะนั้น ผลที่จะตามมาคือ นักลงทุนก็จะไหลไปลงทุนในมาเลเซีย ตลาดหุ้นไทยก็จะหดกลับไปเหมือนเดิม ทั้งนี้สิ่งที่ธนาคารได้ขอกับทางการไปนั้น เพราะบริษัทอื่นๆ ที่มีสัญชาติมาเลเซียซึ่งเป็นลูกค้าและเป็นพันธมิตรกับธนาคาร ต้องการเข้ามาจดทะเบียนในตลาดหุ้นไทยด้วย อย่างบริษัท ไทยแอร์เอเชีย และอีกหลายบริษัท 
“หุ้นเปรียบเหมือนน้ำ ถ้าไม่ได้อย่างที่ขอกันเรื่องดูโอ ลิสติ้ง มันก็จะไม่มีดูโอ ลิสติ้งเกิดขึ้น นักลงทุนก็ไปที่อื่น ฉะนั้นถ้าจะให้เกิดก็ต้องปรับกฎ เราไม่ได้ขอสำหรับเราคนเดียว แต่เรานำร่อง แล้วคนอื่นจะเข้ามา” นายสุภัค กล่าว 
นายสุภัค กล่าวว่า หากมองระยะยาว ตลาดหุ้นในประเทศกับตลาดหุ้นต่างประเทศควรเชื่อมโยงกันทั้งอินโดนีเซีย มาเลเซีย ซึ่งรวมถึงประเทศอื่นๆ ในอาเซียน เพราะปัจจุบันน้ำหนักการลงทุนของกองทุนต่างประเทศที่ลงทุนในตลาดหุ้นไทยมีจำนวนไม่มาก 
นายสุภัค กล่าวว่า ครึ่งปีแรกธนาคารทำกำไรได้แล้ว 700 ล้านบาท คิดเป็นการทำกำไรให้กลุ่มซีไอเอ็มบี 5% ขณะที่ทั้งปีคาดว่าจะมีกำไรมากกว่าเป้าหมายที่วางไว้ และได้ตั้งเป้าหมายว่าภายใน 3 ปีข้างหน้า ซีไอเอ็มบีไทยจะสร้างกำไรให้กลุ่มประมาณ 10% อย่างไรก็ดีกำไรของกลุ่มซีไอเอ็มบีประมาณ 40% มาจากซีไอเอ็มบีในอินโดนีเซีย 
ขณะที่การถือหุ้นในกลุ่มซีไอเอ็มบีประมาณ 50% มาจากกองทุนต่างประเทศขนาดใหญ่ โดยกลุ่มซีไอเอ็มบีสามารถขยับอัตราผลตอบแทนจากส่วนของผู้ถือหุ้น (อาร์โออี) ได้ถึง 16% ตามเป้าหมาย กรรมการผู้จัดการใหญ่ และประธานเจ้าหน้าที่บริหาร ธนาคารซีไอเอ็มบี ไทย กล่าวว่า ธนาคารไม่ได้ปิดประตูการเพิ่มขนาดของธนาคารอย่างก้าวกระโดด 
ปัจจุบันซีไอเอ็มบี ไทย มีส่วนแบ่งตลาด 2% จากขนาดธนาคารอันดับที่ 14 ขณะที่อินโดนีเซียอยู่ในอันดับ 5 แต่การขยับของธนาคารมีหลายวิธี ซึ่งช่วงแรกกลุ่มซีไอเอ็มบีมองว่า ควรปรับฐานให้มั่นคงก่อน รวมถึงการควบคุมหนี้ที่ไม่ก่อให้เกิดรายได้ (เอ็นพีแอล) จากนั้นธนาคารก็เริ่มรุกหลายธุรกิจ เช่น ลูกค้ารายย่อยและธุรกิจหลักทรัพย์ลูกค้ารายย่อย แต่ยอมรับว่ายังทำไม่เต็มที่ ธนาคารจึงต้องทำการเพิ่มทุน.